Otto von Richter

Otto Magnus Johann von Richter (7. september 1755 – 15. detsember 1826 Tartu) oli baltisaksa päritolu Venemaa kubermangupoliitik, maanõunik. Ta kuulus Richterite aadlisuguvõssa.

Ta sai 1789. aastal Eestimaa ülemmaakohtu assessoriks. Aastatel 1797–1826 oli ta Liivimaa maanõunik ja Liivimaa rüütelkonna Liivimaa maanõunike kolleegiumi liige. 1797. aastal täitis ta Liivimaa aadlimarssali ja aastatel 1822–1824 Liivimaa maamarssali kohuseid.

Aastatel 1824–1826 oli ta Liivimaa Mõisnikkude Maakrediitseltsi ülemdirektor.

Ta oli Liivimaal Vana-Kuuste ja Väimela mõisa omanik.

Egiptuse muististe kogu Tartu ülikoolile
Pärast uurimisreisijast poja Otto Friedrich von Richteri surma kinkis Otto Magnus von Richter 1819. aastal poja Egiptuse muististe kogu Tartu ülikooli kunstimuuseumile, et innustada noori uurima ja reisima. See Egiptuse kogu oli üks silmapaistvamaid Tsaari-Venemaal. 128 muistise hulgas olid suuremateks haruldusteks rikkalike maalingutega kaetud vaarao kirjutaja puusarkofaag ja kaks inimmuumiat. Richteri kingitud muististe seas oli ka Rooma keisri Hadrianuse armastatud noormehe Antinouse antiikne marmorbüst.

Isiklikku
Tal oli kaks poega, kellest Otto Friedrich von Richter (1792–1816) oli orientalist ja suri noorelt, kuid vanem poeg Gustav Christoph Eduard von Richter (1790–1847) sai nagu isagi Liivimaa maanõunikuks ja maamarssaliks.

Viited

Kategooria:Liivimaa aadlikud
Kategooria:Liivimaa mõisnikud
Kategooria:Liivimaa maanõunikud
Kategooria:Venemaa keisririigi poliitikud
Otto von
Kategooria:Sündinud 1755
Kategooria:Surnud 1826